Резолюция [1]

относно положението в Демократична република Конго, по-специално в източната част на страната, и последиците за региона

Съвместната парламентарна асамблея АКТБ-ЕС,

- свикана на заседание в Кигали (Руанда) от 19 до 22 ноември 2007 г.,

- като взе предвид член 17, параграф 2 от своя правилник,

- като взе предвид предишните си резолюции относно Демократична република Конго (ДРК) и областта на Големите езера,

- като взе предвид резолюциите на Съвета за сигурност на ООН относно ситуацията в Демократична република Конго и ежемесечните доклади на Генералния секретар на ООН по този въпрос,

- като взе предвид резолюцията на Европейския парламент от 15 декември 2004 г. относно ситуацията в източната част на ДРК [2],

- като взе предвид Пакта за сигурност, стабилност и развитие в региона на Големите езера, подписан в Найроби (Кения) на 16 декември 2006 г. от държавните и правителствени ръководители на страните от региона на Големите езера,

- като взе предвид Международната конвенция за правата на детето от 20 ноември 1989 г., която забранява въвличането на деца във военни конфликти,

- като взе предвид доклада на мисията на Съвместната парламентарна асамблея АКТБ-ЕС относно наблюденията на президентските и парламентарни избори, проведени в ДРК съответно на 30 юли и на 29 октомври 2006 г.,

- като взе предвид съвместното действие на Съвета относно мисията на Европейския съюз (ЕС) за осигуряване на консултации и съдействие в рамките на реформата на сектора на сигурността в ДРК,

- като взе предвид процеса от Кимбърли, който е насочен в крайна сметка към прекратяване на движението на "кървави диаманти" и подобряване на управлението в тези богати на природни ресурси страни чрез проверка и пълно публикуване на всички плащания, направени от компаниите, както и на приходите на правителствата от петрол, газ и минни продукти,

A. като има предвид, че многогодишният въоръжен конфликт е довел по пряк и косвен път до 4 милиона преки и непреки жертви и е причинил преместване на най-малко 1,5 милион души, повечето от които жени и деца, както и разрушаване на социално-икономическите инфраструктури на ДРК,

Б. като напомня със загриженост, че от края на 2006 г. приблизително 300000 души, живеещи в провинция Северно Киву, са били принудени да напуснат домовете си поради военни действия, в които участват редовните военни сили на ДРК и въстаническите групировки на сваления генерал Лоран Нкунда, както и други въоръжени групи, като по този начин общият брой на разселените лица достига до 800000 души,

B. извънредно обезпокоена от нарастващото насилие, широко разпространеното нарушаване на правата на човека, изнасилванията и другите форми на сексуално насилие, упражнявано срещу жени от източните провинции Северно Киву и Южно Киву,

Г. дълбоко загрижена от продължаващото и нарастващо набиране на деца войници в източната част на ДРК от въоръжени милиции,

Д. загрижена от почти постоянната ситуация на несигурност в източната част на ДРК, която създава невъзможност за хуманитарните организации да разпределят храни и основни помощи като лекарства сред гражданското население,

Е. като разглежда присъствието на чуждестранни въоръжени групировки, включително бившите въоръжени сили на Руанда (бившите FAR)/Интерахамве (Демократични сили за освобождение на Руанда (FDLR)), които продължават безнаказано да извършват зверства, като убийства, изнасилвания, мъчения и разбойнически набези, като по този начин принуждават цивилните граждани да се преместват към източната част на ДРК и в съседните страни, а това представлява заплаха за сигурността, стабилността и развитието на страната,

Ж. като има предвид, че продължаващите военни конфликти и отстъпнически военни групировки в региона на Големите езера представляват сериозна заплаха за мира, стабилността, демокрацията и развитието на този регион; като има предвид, че те застрашават сътрудничеството между държавите от региона и обезсилват усилията на международната общност за насърчаване на динамични и проспериращи демократични държави в този регион и подобряване на условията на живот на техните населения,

З. като има предвид, че следователно е наложително да бъдат предприети всички необходими мерки, за да се сложи край на конфликтите, да се разформироват военните групировки и да се предотвратят всякакви бъдещи конфликти, за да се укрепят мирът и демокрацията, да се насърчи стабилността и развитието в региона за благоденствието на всички народи от региона на Големите езера и да се даде възможност на законните институции на ДРК да ангажират своята енергия за възстановяване на страната си, разрушена от постоянните войни,

И. като има предвид, че мирът и сигурността както в ДРК, така и в региона на Големите езера могат да бъдат постигнати само като се постави край на заплахата от чуждестранни и вътрешни въоръжени групировки в ДРК и техните политически организации, както и чрез пълното разоръжаване на всички паравоенни групи, мародерстващи в региона,

Й като има предвид, че Международният наказателен съд (МНС) разследва престъпленията, които вероятно са били извършени в ДРК от 2004 г. насам,

К. като взе предвид ангажиментите, поети в Кигали на 28 август 2007 г. от страните по "Тристранната и разширена" среща на върха, а именно, армейските главнокомандуващи на ДРК, Руанда, Уганда и Бурунди, и ангажиментите, поети на 16 септември 2007 г. от министрите на външните работи на тези страни с цел да се търси мир чрез неутрализиране на бунтовническите въоръжени сили в съответните територии; като взе предвид Съвместната декларация на министрите на външните работи на ДРК и Руанда, направена в края на срещата в Киншаса на 3 и 4 септември 2007 г.,

Л. като има предвид, че Съвместното комюнике на правителството на ДРК и на правителството на Република Руанда относно общ подход за премахване на заплахата за мира и стабилността в двете страни и в региона на Големите езера, подписано на 9 ноември 2007 г. от министрите на външните работи на двете страни със съдействието на ООН и в присъствието на представители на Съединените американски щати и на ЕС, очертава нови перспективи за мир и сътрудничество между държавите в региона,

М. като има предвид, че президентът на ДРК Жозеф Кабила и неговият угандийски колега Йовери Мусевени се срещнаха в Танзания през септември 2007 г., за да създадат с подкрепата на ООН съвместна военна сила, която да отблъсне въстаниците от Съпротивителната армия на Бога (LRA), които създават нестабилност в региона, а също така да започнат съвместни проучвателни дейности за петрол,

Н. като има предвид, че ДРК притежава изобилие от природни минерални залежи и горски ресурси, освен други, които трябва да се управляват внимателно и ефективно, за да осигурят икономическото и социално развитие на страната,

О. като взе предвид Инициативата за прозрачност в добивните индустрии (EITI), по която ДРК е страна,

П. като взе предвид решението на правителството на ДРК да преразгледа договорите за минен добив и експлоатация на горските ресурси, подписани по време на военния период и преходния етап,

Р. като има предвид, че новата конституция, приета на 18 декември 2005 г. от конгоанския народ, предлага здрава основа, необходима за изграждането на държава, основана на върховенството на закона и на истинско демократично общество,

С. като има предвид, че многопартийните президентски и парламентарни избори, проведени в ДРК съответно на 30 юли и на 29 октомври 2006 г., дадоха на населението нови надежди за епоха на мир, стабилност и просперитет след много години диктатура и война; като има предвид, че понастоящем се организират общински избори,

Т. като има предвид, че всички граждани на Конго имат право на еднаква защита от правителствените части, по-специално във връзка със сигурността и безопасността на личността и собствеността,

У. като има предвид, че парламентът на Конго наскоро прие закон за статута на политическата опозиция в ДРК с цел засилване на демокрацията и на ролята на политическата опозиция в управлението на страната,

1. призовава всички сили, участващи в конфликти в източната част на ДРК, да зачитат правата на човека и международните хуманитарни закони, да прекратят нападенията срещу цивилни лица и да дадат възможност на хуманитарните агенции да се притекат на помощ на гражданското население;

2. настоятелно приканва лицата, нарушаващи правата на човека, извършителите на военни престъпления, престъпления срещу човечеството, сексуално насилие срещу жени и вербуване на деца войници, да бъдат изобличавани, идентифицирани, наказателно преследвани и наказвани в съответствие с националното и международното наказателно право;

3. призовава правителството на ДРК и мисията на ООН в Демократична република Конго (MONUC) да гарантират подходящо равнище на сигурност за членовете на хуманитарни организации;

4. призовава правителствата на държавите от ЕС и АКТБ, Съвета на ЕС, Европейската комисия, ООН и Африканския съюз (АС) да направят всичко възможно за осигуряването на ефективна и подходяща помощ за населението в източната част на ДРК и да допринесат за справяне с хуманитарната катастрофа;

5. изразява дълбока загриженост за ситуацията и броя на разселените в страната лица и на бежанците, които все още се намират в съседни страни, и призовава органите на ДРК и приемащите страни да направят всичко, което е по силите им, за да улеснят безопасното завръщане на конгоанските бежанци, по-специално чрез цялостно сътрудничество с партньори като Световната програма по прехраната на ООН (СПП) и Върховния комисариат за бежанците на ООН (ВКБООН);

6. призовава Европейската комисия и Съвета да подготвят със сътрудничеството на неправителствени организации (НПО) и правителството на ДРК хуманитарна програма за ДРК с цел да се осигури увеличена и усъвършенствана медицинска помощ за конгоанския народ;

7. призовава Европейската комисия да осигури подкрепа, включително финансова помощ, за организирането на мирна конференция в Киву, така че населението да получи възможност да участва в търсенето на трайни решения;

8. надлежно взема под внимание съвместните ангажименти на Бурунди, ДРК, Уганда и Руанда, и по-специално Съвместното комюнике, подписано от правителствата на Руанда и ДРК в Найроби на 9 ноември 2007 г., за намиране на съгласувано и трайно решение на проблемите със сигурността в региона и поздравява страните за техните усилия;

9. настоятелно призовава всички страни стриктно да спазват поетите ангажименти и призовава ООН, ЕС, АС, партньорите от засегнатите държави, както и Приятели на Големите езера да оказват силна и активна подкрепа на усилията за изпълнение на тези ангажименти и на Пакта за сигурност, стабилност и развитие в региона на Големите езера;

10. настоятелно призовава правителството на ДРК с подкрепата на MONUC — чиито ресурси трябва да бъдат увеличени — и в съответствие с параграф 9, буква б) от Съвместното комюнике от 9 ноември 2007 г., да "започнат неотложно военни операции за разбиване на бившата FAR/Интерахамве като геноцидна военна организация в ДРК" и тези операции "да бъдат водени едновременно с операции за разбиване на нелегални военни групировки в Северно и Южно Киву";

11. приветства желанието, изразено от Руанда и от ДРК по време на срещата на техните министри на външните работи в Киншаса на 3 и 4 септември 2007 г., за нормализиране на връзките между двете страни и ги насърчава в това отношение;

12. призовава всички държави, подписали Пакта за сигурност, стабилност и развитие в региона на Големите езера, да го ратифицират и изпълняват изцяло;

13. призовава да се полагат усилия на национално и международно равнище за укрепване на върховенството на закона в ДРК, по-специално в областта на управлението и на сигурността;

14. апелира за възстановяване и зачитане на авторитета на държавата в цялата страна, което предполага разоръжаване на всички милиции;

15. призовава международната общност, включително държавите-членки на ЕС и държавите от АКТБ, да спазят обещанията си за сътрудничество с ДРК и да спомогнат за връщане на стабилността в източната част от страната;

16. призовава ООН, ЕС, АС и другите партньори на ДРК да продължат да подкрепят усилията на органите на тази страна за реформи в армията, полицията, службите за сигурност и съдебната власт с цел да се преутвърди държавата и нейният авторитет, които са основни елементи за укрепването на мира и сигурността в страната и в региона на Големите езера;

17. изразява задоволство от установяването на демократично избрани институции в ДРК и призовава лидерите в страната да предприемат всички необходими инициативи за укрепване на демокрацията и осигуряване на участието на всички активни сили на нацията в управлението на страната на базата на конституционната норма;

18. приветства факта, че парламентът на ДРК е приел закон за статута на политическата опозиция и призовава за бързото му обнародване и успешно прилагане;

19. призовава за подкрепа от ЕС и от международната общност за организиране на местни и общински избори, първоначално предвидени за 2007 г., като последен етап от избирателния процес в Конго;

20. взема под внимание решението за преразглеждане на договорите за минен добив и експлоатация на горските ресурси, подписани по време на военния период и преходния етап, с оглед на тяхното предоговаряне, и призовава правителството на ДРК да въведе прозрачни механизми за управление на природните ресурси на страната, които да дадат възможност на парламента и на гражданското общество да правят предложения в интерес на населението на Конго;

21. счита, че достъпът до природните богатства на страната и демократичният контрол и справедливото им разпределение в полза на населението като цяло са необходими за устойчивото развитие на страната;

22. призовава Европейската комисия и Съвета на ЕС да засилят настоящите си връзки на сътрудничество с правителството на ДРК в областта на надзора на експлоатацията на природните ресурси на страната;

23. възлага на своите съпредседатели да предадат настоящата резолюция на Съвета на АКТБ-ЕС, Европейската комисия, правителствата на ДРК и на страните от региона на Големите езера, Генералния секретар на Обединените нации и Комисията на Африканския съюз.

[1] Приета от Съвместната парламентарна асамблея АКТБ-ЕС на 22 ноември 2007 г. в Кигали (Руанда).

[2] ОВ C 226Е, 15.9.2005 г., стр. 359.

--------------------------------------------------

Приложение V

Декларация от Кигали

относно Споразумения за икономическо партньорство (СИП), насърчаващи развитието

Съвместната парламентарна асамблея на АКТБ-ЕС, свикана на заседание в Кигали (Руанда) от 19 до 22 ноември 2007 г.:

I. Преамбюл

A. като има предвид, че Споразумението от Котону определя ангажиментите на страните за сключване на нови търговски споразумения, съвместими със СТО, като постепенно премахват пречките пред търговията помежду им и насърчават сътрудничеството във всички области, свързани с търговията и развитието, доразвиват постиженията си и подобряват достъпа до пазара,

Б. като има предвид, че създаването на регионални пазари е ключов инструмент за успешно осъществяване на СИП, а регионалната интеграция представлява важна база за социалното и икономическо развитие на държавите от АКТБ,

B. като припомня, че целта на икономическото и търговско сътрудничество АКТБ-ЕС е да насърчава развитието и да подкрепя постепенното интегриране на държавите от АКТБ в световната икономика,

Г. като припомня, че съгласно Декларацията от Кейптаун основната цел на преговорите за СИП е укрепването на икономиките на държавите от АКТБ,

Д. като подчертава, че Декларацията от Кейптаун призовава за структуриране на преговорите по открит и прозрачен начин като се вземат предвид разликите в ресурсите и в равнището на развитие между двете преговарящи страни,

Е. като признава факта, че до днес по различни причини никой от преговарящите екипи от АКТБ не е успявал да приключи преговорите с всеобхватно СИП,

II. Процесът на преговори

1. отбелязва, че държавите от АКТБ заявяват, че са били поставени под натиск от Европейската комисия да сключат СИП, а това не съответства на духа на партньорството АКТБ-ЕС;

2. настоятелно призовава Европейската комисия да признае, че държавите от АКТБ се нуждаят от повече време, за да преценят всестранно последиците от предложените споразумения, като се има предвид, че преговори са били водени сериозно само през последните две години;

3. отбелязва със загриженост, че Европейската комисия е заявила, че ако не бъдат сключени споразумения, от 1 януари 2008 г. ще бъдат наложени мита на много видове износ от не най-слабо развитите държави от АКТБ и по този начин ще бъде застрашено благоденствието и препитанието на милиони работници в държавите от АКТБ;

4. отбелязва неотдавнашното решение на Европейската комисия да възприеме двустепенен подход, за да избегне сътресенията в търговията за някои държави от АКТБ и да продължи преговорите за всеобхватни и насърчаващи развитието СИП и след 31 декември 2007 г.;

5. подчертава значението на регионалните пазари и изтъква, че всеки "двустепенен" подход или друга инициатива, която би могла да засегне текущия процес на регионална интеграция в АКТБ, следва да се избягва;

6. подчертава, че Европейската комисия трябва да спазва задълженията, поети в Споразумението от Котону да осигури за държавите от АКТБ — включително не най-слабо развити държави — които не са в състояние да сключат СИП, нова рамка за търговия, която да бъде еквивалентна на настоящата им ситуация и да съответства на член 37, параграф 6 от Споразумението от Котону;

7. призовава страните да включат във всички СИП клауза за периодичен преглед, за да се оценява тяхното изпълнение и да са възможни всякакви необходими актуализации;

III. Принципи

Цялостен подход

8. счита, че всички постигнати споразумения, независимо дали са временни споразумения или пълни СИП, трябва да осигуряват страната да не се окаже в по-неблагоприятно положение след изтичането на срока за преговорите;

9. призовава за подходящо намаляване на прага за достъп на най-слабо развитите страни, определен във временните споразумения, така че да съответства на тяхното равнище на развитие;

10. подчертава, че процесът на регионална интеграция за регионите със СИП следва да бъде основен принцип в тези споразумения, които трябва да съответстват и да допринасят за укрепване на инициативите за регионална интеграция в АКТБ;

Насърчаване на достъпа до пазара

11. оценява, че за най-слабо развитите страни, които още не са страни по временни споразумения, само инициативата "Всичко без оръжие" (ВБО) не е достатъчна и трябва да се допълни с подобрени и опростени правила за произход;

12. подчертава, че опростяването на правилата за произход е необходима предпоставка и че е необходима гъвкавост в прилагането на новите споразумения;

13. изтъква, че Европейската комисия следва да включи подходящи асиметрии в споразуменията, по-специално във връзка с дефиницията на "по същество цялата търговия"; обхващането на чувствителни продукти; продължителността на преходните периоди и ритъма на либерализация, основан на цели за развитие; гаранции; уреждане на спорове;

14. отбелязва, че сключването на ново поколение свободни търговски споразумения от Европейската комисия може да доведе до по-нататъшно намаляване на търговските преференции, от които понастоящем се ползват държавите от АКТБ, а следователно ЕС следва да вземе това предвид и да осигури подходяща подкрепа за актуализиране, засилена конкурентоспособност и диверсифициране в държавите от АКТБ;

15. призовава за подходяща финансова и техническа подкрепа за държавите от АКТБ, която да им помогне да съответстват на регламентите и стандартите за внос на ЕС и по този начин да се възползват в пълна степен от подобрения достъп до пазара;

Ограничения, свързани с доставките

16. изразява загриженост във връзка с много от разпоредбите, съставени от Европейската комисия в областите на услугите, конкурентоспособността, интелектуалната собственост и правителствените поръчки, тъй като някои региони от АКТБ не желаят да разглеждат тези въпроси, и настоятелно призовава Европейската комисия да прояви гъвкавост в тази област;

17. изразява съжаление, че закъсненията в ратифицирането на ревизираното Споразумение от Котону могат да попречат на изпълнението на Десетия европейски фонд за развитие (ЕФР), което може да доведе до неизпълнение на годишни отпускания на помощи за сътрудничеството АКТБ-ЕС, и във връзка с това насърчава всички страни да приключат процеса на ратифициране във възможно най-кратки срокове;

18. подчертава, че в споразумение "само стоки" следва да се съдържат специални разпоредби за подкрепа "помощ за търговия", свързана със СИП, освен с ЕФР за изграждане на капацитет за доставки и работа по социалните последици от либерализирането на търговията в държавите от АКТБ;

19. подчертава освен това, че отпускането на средства по ЕФР не бива да бъде обвързвано със сключването на СИП или да зависи от него;

Диверсифициране на националния доход

20. призовава за повече внимание към предизвикателствата за диверсифициране на дохода за държавите от АКТБ, особено като се има предвид, че вносните мита върху практически целия търговски обмен с ЕС ще бъдат премахнати;

21. приветства предложението за създаване на регионални фондове за СИП, които ще включват "инструмент за данъчно актуализиране", захранван с вноски от Европейската комисия и държавите-членки на ЕС за оказване на финансова подкрепа при инициативи за диверсифициране на дохода в държавите от АКТБ и за подкрепа на инициативи за справедлива търговия;

Разглеждане на въздействието на външната търговия върху реформата на Общата селскостопанска политика

22. призовава ЕС да проследи за това всяка реформа на Общата селскостопанска политика (ОСП) да съответства напълно на целите на неговата политика за развитие и сътрудничество с държавите от АКТБ;

23. счита, че важните изводи от предходни селскостопански реформи (включително адаптирането в сектора на бананите и на рома, както и реформата на ОСП в ЕС) следва да се прилагат при изработването и изпълнението на съпътстващи мерки за сектора на захарта;

Социалното измерение на пола

24. изразява съжаление, че до днес не са разработени специални позитивни мерки за опазване и насърчаване на правата на жените и девойките съгласно член 31 от Споразумението от Котону и че перспективата за равенство на половете не е интегрирана в процеса на преговори за СИП; във връзка с това призовава Европейската комисия да осъществи в хода на преговорите и след тяхното приключване системен анализ за социалното въздействие на СИП върху най-уязвимите групи;

Заключение

25. приема да организира контрол от страна на СПА за публичен мониторинг и преглед на въздействията за търговията и развитието на изпълнението на СИП, подобряване на последователността на политиката за развитие и изработване на механизми за отчетност и редовно отчитане на приноса на СИП за справедливо и устойчиво развитие;

26. заключава, че Съвместната парламентарна асамблея ще продължи да работи за това никоя нова рамка за търговия да не доведе до влошаване на ситуацията за никоя страна и че новите търговски споразумения ще насърчат просперитета и устойчивото развитие във всички държави от АКТБ.

--------------------------------------------------